1. ------IND- 2020 0338 F-- SL- ------ 20200612 --- --- PROJET

**Zakon o preglednosti informacij o kmetijskih in živilskih proizvodih (besedilo je dokončno sprejela državna skupščina dne 27. maja 2020)**

**–**

Določbe zakona, ki so predmet priglasitve

**Člen 1**

Člen L. 412-1 Potrošniškega zakonika se spremeni:

1. za točko 3 odstavka I se vstavi točka 3a, ki se glasi:

„3a. navedbe vseh vrst, ki se nanašajo na predpakirana živila, in načine, na katere oseba, odgovorna za prvo dajanje na trg, javnosti na spletu omogoči dostop do ustreznih informacij, v skladu s pogoji, določenimi v zvezku III Zakonika o razmerjih med javnostjo in upravo;“

2. odstavek II se dopolni z naslednjim pododstavkom:

„V zvezi z informacijami iz točke 3a odstavka I bo v teh uredbah določeno zlasti, kje se ti podatki objavijo in v kakšni obliki, na način, ki bo omogočil vzpostavitev odprte zbirke podatkov, ki bo dostopna vsem uporabnikom, in brezplačno ponovno uporabo teh podatkov.“

**Člen 2**

I. Za prvim pododstavkom člena L. 412-4 Potrošniškega zakonika se vstavijo naslednji trije pododstavki:

„Na proizvodih iz surovega ali predelanega kakava, namenjenih za prehrano ljudi, mora biti navedena tudi država porekla.

Na medu, ki vsebuje mešanico medu iz več kot ene države članice EU ali iz tretjih držav, morajo biti navedene vse države porekla pridelka v padajočem vrstnem redu glede na utežni delež.

Tretji pododstavek se uporablja tudi za matični mleček.“

II. Odstavek I tega člena začne veljati 1. januarja 2021. Od tega datuma se lahko proizvodi, ki so bili zakonito proizvedeni ali dani na trg pred tem datumom in katerih oznake niso v skladu s tretjim pododstavkom člena L. 412-4 Potrošniškega zakonika, kakor je bil spremenjen s tem členom, prodajajo ali brezplačno distribuirajo do porabe zalog.

**Člen 5**

Oddelek 2 poglavja II naslova I zvezka IV Potrošniškega zakonika se dopolni s členom L. 412-10, ki se glasi:

„Člen L. 412-10. Oznake, ki se uporabljajo za označevanje živil živalskega izvora, se ne smejo uporabljati za opisovanje, trženje in promocijo živil, ki vsebujejo rastlinske beljakovine. Mejna vrednost rastlinskih beljakovin, nad katero takšnih oznak ni več dovoljeno uporabljati, bo določena z uredbo. Z navedeno uredbo bodo določena tudi podrobna pravila za uporabo tega člena in kazni v primeru njegovega neupoštevanja.“

**Člen 6**

Člen L. 641-19 Zakonika o kmetijstvu in morskem ribištvu se dopolni z naslednjim pododstavkom:

„Na kmečkih sirih, pri katerih zorenje poteka zunaj kmetijskega gospodarstva v skladu s tradicionalno uporabo, je treba poleg navedb iz prvega pododstavka v skladu s postopkom, določenim z uredbo, navesti tudi informacije za potrošnike.“

**Člen 8**

I. Oddelek 2 poglavja II naslova I zvezka IV Potrošniškega zakonika se dopolni s členom L. 412-11, ki se glasi:

„L. 412-11. Upravljavci obratov z licenco za točenje pijač za zaužitje v prostorih obrata ali zunaj njih ali z licenco za storitve restavracij morajo v svojih vinskih kartah oziroma na kakršnih koli drugih nosilcih na čitljiv način navesti poreklo in, kjer je primerno, zaščiteno označbo porekla ali zaščiteno geografsko označbo vin, ki jih prodajajo v steklenicah, vrčih ali kozarcih.“

II. Odstavek I tega člena začne veljati 1. junija 2020.

**Člen 9**

Oddelek 2 poglavja II naslova I zvezka IV Potrošniškega zakonika se dopolni s členom L. 412-12, ki se glasi:

„Člen L. 412-12. Ime in naslov proizvajalca piva morata biti na etiketi piva navedena tako, da na noben način, vključno s splošnim videzom etikete, potrošnika ne zavajata glede porekla piva. “